১৯৭৯ সালে ইরান-বিপ্লবের নায়ক ইমাম খোমেনীর কোন রাজনৈতিক দল বা দলীয় দফতর ছিল না, ছিল শক্তিশালী একটি দর্শন। সে দর্শন ইরানের বিপুল সংখ্যক জনগণের অন্তরে অভিন্ন স্বপ্ন ও অভিন্ন জীবন লক্ষ্যের জন্ম দিয়েছিল। আর সে স্বপ্নের রাজ্যে ও সে লক্ষ্যে পৌঁছতেই তারা রাজপথে হাজির হয়েছিল। তখন জনতার মাঝে জন্ম নিয়েছিল অটুট একতা। জীবনের দর্শন, স্বপ্ন ও কাঙ্খিত লক্ষ্যটি যখন অভিন্ন হয়, তখন কি একতা গড়তে দলের প্রয়োজন হয়? অনৈক্য তো তখনই অনিবার্য হয় যখন ধর্ম, দর্শন ও বাঁচবার লক্ষ্যটা হয় জনে জনে বিভিন্ন । ভিন্ন ভিন্ন লক্ষ্যে চলা লোকগুলো যেমন পৃথক পৃথক ট্রেন বেছে নেয়, তেমনি বিভিন্ন দলও বেছে নেয়। দলাদলিও শুরু হয় বিভিন্ন দর্শনের রাজনীতিতে। নবীজী (সাঃ)র যুগে এবং খোলাফায়ে রাশেদার আমলে মুসলমানদের মাঝে যে একতা গড়ে উঠে তা তো অভিন্ন দর্শন ও লক্ষ্যের কারণে। তখন সে একতা গড়তে কোন দল ময়দানে ছিল না। জীবন-দর্শন অতি শক্তিশালী হওয়ায় সেদিন কোন দলীয় সদস্যপদের বাঁধনে জনগণকে বাঁধার প্রয়োজনও পড়েনি। দলীয় বন্ধন তো তখনই অপরিহার্য হয় যখন চিন্তা-চেতনা ও দর্শন অতি দূর্বল। মুসলিম সমাজে কঠোর দলীয় ক্যাডার পদ্ধতি, প্রচন্ড ফেরকাপরস্তি ও কট্টোর পীরমুরীদের যে বন্ধন তার কারণ তো দর্শনের এ দূর্বলতা। কোরআনের দর্শন ব্যক্তিকে প্রচন্ড অনুপ্রেরণা দেয় অন্য ভাইয়ের সাথে মিলিত হতে। বহু দিনের হারানো ভাইকে ফিরে পাওয়ার আনন্দটাই ভিন্ন। আর এক মুসলমানকে অপর মুসলমানের ফিরে পাওয়া সেরূপ এক হারানো ভাই বলা হয়েছে। আর সেটি মুখের কথা নয়, কাজের কথাও। মদিনা মহান আনসারেরা তাদের বসত বাড়ীর সমান দুই ভাগ করে মক্কা থেকে আসা তাঁর মোহাজির ভাইকে দিয়েছিলেন, তা তো তেমনি এক গভীর ভাতৃত্ব বোধ থেকেই। অথচ বাংলাদেশে ইসলামের নামে দল গড়া হয়েছে, প্রতি দলে অসংখ্য ক্যাডারও গড়া হয়েছে। কিন্তু তাতে মুসলমানদের একতা বাড়েনি। দেশে ইসলামের বিজয়ও আসেনি। বাড়েনি আল্লাহর আইনের প্রতিষ্ঠাও। বরং দল গড়ে জঘন্য কবীরা গুনাহর চর্চা বাড়ানো হয়েছে। আর তা হলো, নিজ দল এবং নিজস্ব মত ও পথের সাথে একমত নয় এমন মুসলমানদের বিরুদ্ধে ঘৃনা করার অভ্যাস। আর এতে একতার বদলে গভীরতর হচ্ছে অনৈক্য। অথচ একতার বিষয়টি মুসলমানের রাজনীতির বিষয় নয়, এটি এক ধর্মীয় দায়বদ্ধতা। সে দায়বদ্ধতাটি গড়ে উঠে ব্যক্তির মনে ইসলামের দর্শন সবল করার মধ্য দিয়ে। দলীয় এজেন্ডা, দলীয় নেতার দর্শন ও পার্থিব স্বার্থউদ্ধারের দলীয় বিষয়টি গুরুত্ব পেলে সেখানে একতা আসবে কি করে? তখন একতার শূন্যতা দূর করতে সেক্যুলারিষ্টদের ন্যায় তারাও দল ও দলীয় বন্ধনকে গুরুত্ব দেয়।